|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Javaslat a Bischitz Johanna Integrált Humán Szolgáltató Központ intézményvezetői álláshelyére vonatkozó pályázati felhívás közzétételére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Budapest Főváros VII. Kerület Erzsébetváros Önkormányzatának fenntartásában lévő Bischitz Johanna Integrált Humán Szolgáltató Központ intézményvezetői feladatait ellátó Farkas Tünde vezetői megbízása 2023. augusztus 31. napján lejár.

A közalkalmazottak jogállásáról szóló 1992. évi XXXIII. törvény (a továbbiakban Kjt.) 20/B. §-a alapján pályázatot kell kiírni.

*„20/B. §**(1) A magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója írja ki.”*

A kinevezési, megbízási jogkör gyakorlója Budapest Főváros VII. kerület Erzsébetváros Önkormányzata Képviselő-testülete.

Az államháztartásról szóló 2011. évi CXCV. törvény 9. § alapján az önkormányzat képviselő- testületének jogszabályi kötelezettsége a vezetői feladatok ellátásának biztosítása.

A Kjt. 20/A. § - 20/B. §-a, valamint a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet (a továbbiakban: Korm. rendelet) határozza meg az intézményvezetői munkakör betöltésére kiírásra kerülő pályázat részletszabályait, a pályázat nyilvános közzétételének időintervallumát, illetve a beérkezett pályázatok elbírálására rendelkezésre álló időtartamot.A Korm. rendelet 1/A. § (3) bekezdés aa) pontja alapján a pályázati eljárás lefolytatásával összefüggő feladatokat a fenntartó önkormányzat jegyzője látja el.

A pályázati kiírás feltételeit a Kjt. 20/A. § (3) bekezdése határozza meg:

„(3) A pályázati felhívásban meg kell jelölni:

a) a munkáltató és a betöltendő munkakör, vezetői beosztás megnevezését,

b) a munkakörbe tartozó, illetve a vezetői beosztással járó lényeges feladatokat,

c) a pályázat elnyerésének valamennyi feltételét,

d) a pályázat részeként benyújtandó iratokat, igazolásokat, továbbá

e) a pályázat benyújtásának feltételeit és elbírálásának határidejét.”

A pályázati felhívásnak a fenti, Kjt.-ben foglaltakon túlmenően a Korm. rendelet 1/A. § (4) bekezdése alapján tartalmaznia kell:

* a beosztáshoz kapcsolódó esetleges juttatásokat,
* a jogviszony időtartamát, határozott idejű jogviszony esetén a jogviszony kezdő napját és megszűnésének időpontját,
* a pályázat benyújtásának formáját, határidejét és helyét, a pályázat tartalmi követelményeire vonatkozó szabályokat.

A pályázati felhívást a kormányzati személyügyi igazgatási feladatokat ellátó szerv (a továbbiakban: személyügyi központ) internetes oldalán (kozszolgallas.ksz.gov.hu), valamint a helyben szokásos módon kell közzétenni.

A pályázat benyújtásának a határideje a Kjt. 20/A.§ (4) bekezdés c) pontja szerint pályázati felhívásnak a személyügyi központ honlapján való elsődleges közzétételétől számított harminc napnál rövidebb nem lehet.

A pályázathoz kötelezően csatolandó mellékletek a Korm. rendelet 1/A. § (7) bekezdése, 3. § (3) bekezdés, valamint a Kjt. 20/A. (5) bekezdése alapján:

* a pályázó szakmai életrajza,
* munkáltató vezetésére kiírt pályázat esetén a munkáltató vezetésére, fejlesztésére vonatkozó programját,
* a pályázó nyilatkozata arról, hogy a pályázati anyagában foglalt személyes adatainak a pályázati eljárással összefüggő kezeléséhez hozzájárul,
* felsőfokú végzettséget vagy felsőfokú szakmai képesítést igénylő, a gyermekjóléti, a szociális ellátás, illetve az egészségügyi ellátás területén betöltött munkakörben szerzett legalább ötéves szakmai gyakorlat igazolása,
* a pályázó nyilatkozata, hogy a Kjt. 20. § (4) bekezdése szerinti kizáró ok vele szemben nem áll fenn;
* továbbá a pályázatban előírt további nyilatkozatok és követelmények igazolására vonatkozó okiratok.

A pályázati eljárásban biztosítani kell, hogy a pályázat iránt érdeklődők a pályázatok elkészítéséhez szükséges tájékoztatást megkapják, továbbá, hogy az intézményt megismerhessék.

A pályázatokat a pályázat előkészítője által esetenként összehívott, legalább három tagú bizottság véleményezi.

A Korm. rendelet 1/A. § (9)-(10) bekezdése értelmében a bizottság tagjai között kell lennie:

* a pályázat előkészítőjének vagy képviselőjének,
* magasabb vezetői beosztás esetén a szakmai érdek-képviseleti szövetség, illetőleg egyesület képviselőjének vagy a szakma szerint illetékes szakmai kollégium tagjának.

A bizottság a kiírt feltételeknek megfelelő pályázókat személyesen hallgatja meg. A bizottságnak a meghallgatásról jegyzőkönyvet kell vezetnie, amelynek tartalmaznia kell a bizottság tagjainak a pályázók alkalmasságára vonatkozó véleményét.

A pályázati feltételeknek megfelelő pályázatokat a bizottsági véleménnyel együtt a pályázatok elbírálására jogosult képviselő-testület elé kell terjeszteni.

A pályázati eljárást a pályázat benyújtási határidejét követő hatvan napon belül le kell folytatni, eredményéről valamennyi pályázót írásban értesíteni kell.

A kinevezési, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követőelső ülésén dönt a közalkalmazotti jogviszony létesítéséről, illetve a vezetői megbízásról.

A Kjt. 20/B. § (2) bekezdése értelmében magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. Amennyiben tehát a pályázatot elnyert személy nem a munkáltató közalkalmazottja, az új intézményvezetőnek közalkalmazotti álláshelyet kell biztosítani.

Magyarország helyi önkormányzatairól szóló 2011. évi 42. § 2. pontja alapján *„a képviselő-testület hatásköréből nem ruházható át:…*

*2. szervezetének kialakítása és működésének meghatározása, a törvény által hatáskörébe utalt választás, kinevezés, vezetői megbízás;”*

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …./2023. (V. 17.) határozata a Bischitz Johanna Integrált Humán Szolgáltató Központ intézményvezetői álláshelyre (magasabb vezetői beosztásra) vonatkozó pályázat kiírásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a Bischitz Johanna Integrált Humán Szolgáltató Központ (1072 Budapest, Nyár utca 7.) intézményvezetői álláshelyre (magasabb vezetői beosztásra) pályázatot ír ki jelen határozat mellékletében foglalt tartalommal.
2. a pályázatok véleményezésére jogosult eseti bizottság tagjának

-Niedermüller Péter polgármestert,

-Dr. Badacsonyi Szabolcs Döntéselőkészítő Tanács elnökét,

-Tóth László jegyzőt, valamint a

-Szociális Szakmai Szövetség által delegált vagy ajánlott személyt kéri fel.

1. felkéri a Jegyzőt, hogy gondoskodjon a pályázati kiírás közzétételéről.
2. felkéri a Polgármestert a külső szakértővel kötendő megbízási szerződés aláírására.
3. felkéri a Polgármestert az intézményvezetői (magasabb vezetői) kinevezésről szóló döntésnek a Képviselő-testület elé terjesztésére.

**Felelős:** Tóth László jegyző

**Határidő:** 1. és 3. pont tekintetében: 2023. május 19.

2. és 4. pont tekintetében: 2023. június 30.

5. pont tekintetében: 2023. augusztus 18.

Budapest, 2023. április 27.

Niedermüller Péter

polgármester

Határozati javaslat melléklete:

* Pályázati kiírás