**Budapest Főváros VII. Kerület Erzsébetváros Önkormányzat Képviselő-testületének …/2023. (V….) önkormányzati rendelete**

az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásárólszóló 14/2022. (IV.13.) önkormányzati rendelet módosításáról

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el:

**1. §**

Az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásárólszóló 14/2022. (IV.13.) önkormányzati rendelet (a továbbiakban: Rendelet) 3. § (2) bekezdése helyébe a következő rendelkezés lép:

„(2) A támogatás nemzetközi versenyen vagy más nemzetközi szintű megmérettetésen való részvétellel kapcsolatos *vagy az arra történő felkészülés során felmerülő* kiadásokra igényelhető. *A kérelemben pontosan meg kell jelölni a verseny jellegét, időpontját;* *amennyiben a támogatási igény a felkészülés időszakában felmerülő költségekre irányul, az előzőeken túl megfelelően alátámasztott indokokkal igazolni kell, hogy az a megjelölt versenyre történő felkészülést célozza.”*

**2. §**

A Rendelet 4. § (1) bekezdése helyébe a következő rendelkezés lép:

„(1) A támogatás iránti kérelem benyújtására az Önkormányzat minden év március 1-ig felhívást tesz közzé a helyben szokásos módon. A kérelmek benyújtására *Erzsébetváros e-Pályázatkezelő felületén* minden év március 1. és október 31. napja között van lehetőség.”

**3. §**

A Rendelet 2. § (2) bekezdésében az „50.000 Ft” szövegrész helyébe a „60.000 Ft” szöveg lép.

**4. §**

Hatályát veszti a Rendelet

1. 2. § (3) bekezdés a) pontja,
2. 3. § (4) bekezdés a) pontja.

**5. §**

(1) Ez a rendelet - a (2) bekezdésben foglalt kivétellel - a kihirdetését követő napon lép hatályba, és 2023. szeptember 3-án hatályát veszti.

(2) A 2. § 2023. szeptember 1-jén lép hatályba.

(3) A Rendelet rendelkezéseit a folyamatban lévő pályázati eljárásban is alkalmazni kell.

|  |  |
| --- | --- |
| **Tóth László** | **Niedermüller Péter** |
| **jegyző** | **polgármester** |

**Záradék**

A rendelet kihirdetése … napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth László  
 jegyző**

**Általános indokolás**

Az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásárólszóló 14/2022. (IV.13.) önkormányzati rendelet célja a kerületi fiatalok művészeti és sport tevékenységének támogatása, valamint a fiatal tehetségek támogatása. A rendelet módosítása annak érdekében történik, hogy az igénybevétel és a támogatás összege kedvezőbb legyen, továbbá csökkenjenek az adminisztratív terhek.

**Részletes indokolás**

**1.§**

A fiatal tehetségek által igénybevehető támogatás felhasználási körét bővíti.

**2.§**

A pályázatok elektronikus úton történő benyújtásáról rendelkezik.

**3.§**

A művészeti és sport támogatás céljából igényelhető összeget emeli meg.

**4.§**

Hatályon kívül helyező rendelkezéseket tartalmaz, a lakcímkártya másolatát a kérelemhez nem szükséges benyújtani.

**5.§**

Hatályba léptető rendelkezést tartalmaz.