**Budapest Főváros VII. Kerület Erzsébetváros Önkormányzat Képviselő-testületének .../2023. (...) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 8. § (1) bekezdés b) pontjában meghatározott feladatkörében eljárva, a 143. § (4) bekezdés d) pontjában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról a következőket rendeli el:

**1. §**

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet 11/B. §-a helyébe a következő rendelkezés lép:

**„11/B. § *[Köztisztasági szabályok megszegése]***

A köztisztasági szabályok megszegésével a közösségi együttélés alapvető szabályaival ellentétes magatartást valósít meg

a) az az ingatlantulajdonos (az ingatlan kezelője, használója), aki Budapest Főváros Önkormányzata Közgyűlésének 48/1994. (VIII.1.) Főv. Kgy. rendelete (továbbiakban: Főr.) 3. § (1) bekezdés a)-c) pontjaiban, valamint (2) bekezdésében meghatározott, az ingatlan, az az előtti járda, valamint a járda és kocsiút közötti terület tisztán tartásával, gondozásával kapcsolatos kötelezettségeit megszegi;

b) az, aki a Főr. 4. § (1) bekezdésében meghatározott, a közterületen lévő berendezési és felszerelési tárgy, fa vagy egyéb növény beszennyezésének, rongálásának tilalmát megszegi;

c) az élelmiszert, italt, fogyasztásra alkalmas ételt árusító ingatlan tulajdonosa, bérlője, használója, aki az általa üzemeltetett ingatlan nyitvatartási (működési) ideje alatt az ingatlan homlokzati vonalától a járda széléig terjedő köz- vagy magánterületet folyamatosan nem tartja tisztán;

d) az élelmiszert, italt, fogyasztásra alkalmas ételt árusító ingatlan tulajdonosa, bérlője, használója, aki az általa üzemeltetett ingatlan nyitvatartási (működési) ideje alatt az ingatlan bejáratának fél méteres körzetében nem helyez el legalább egy darab kisméretű, minimum 50 literes, de legfeljebb 0,5 m2 alapterületű, fém, fa hulladékgyűjtő edényt, továbbá annak kiürítéséről, tisztán tartásáról nem gondoskodik.”

**2. §**

Ez a rendelet 2023. július 1-jén lép hatályba.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2023. …………………..napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth László**

**jegyző**

**Általános indokolás**

A közterületek rendjének és tisztaságának megóvása közös érdek, melyhez az élelmiszert, italt, fogyasztásra alkalmas ételt árusító ingatlan tulajdonosainak, bérlőinek, használóinak is hozzá kell járulnia. Ennek érdekében került kiegészítésre a köztisztasági szabályok megszegésére vonatkozó rendeleti felsorolás.

**Részletes indokolás**

**1.§**

A köztisztasági szabályszegések kiegészítését tartalmazza.

**2.§**

Hatályba léptető rendelkezést tartalmaz.