|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

Előterjesztve: Városüzemeltetési Bizottság

Pénzügyi és Kerületfejlesztési

Bizottság

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Javaslat az „Energiahatékony beruházások finanszírozása energiatakarékosságon keresztül” című koncepció elfogadására

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata (a továbbiakban: Önkormányzat) 2021-ben a 755/2021. (XII.15.) számú határozat alapján „Energiahatékony beruházások finanszírozása energiatakarékosságon keresztül” címmel sikeres pályázatot nyújtott be a az Energy Cities nemzetközi hálózat European City Facility - „Városokkal a városokért” 2021. évi felhívására.

A pályázat 2022.05.09--én kelt Támogatási Okirat keretében 60 000 EUR 100%-os vissza nem térítendő támogatást biztosított az Önkormányzatnak arra a célra, hogy kidolgozza a kerületi lakóépület-állomány energetikai hatékonyságának javítását szolgáló, valamint a lakóközösségek megújuló energiatermelésben való részvételének koncepcióját.

A pályázat keretében kidolgozott koncepció az önkormányzati tulajdonú lakóépületállomány energetikai korszerűsítési lehetőségeinek elemzése mellett azt is vizsgálja, hogy az Önkormányzat milyen módon segítheti elő a kerületben a magántulajdonban levő lakóépület-állomány energetikai korszerűsítését.

**Háttér és indokoltság**

A Képviselő-testület 360/2021. (IV.14.) számú határozattal elfogadta Erzsébetváros Klímastratégiáját, amely 2030-ra a kerületben összesen – tehát nem csak az önkormányzati intézmények által - kibocsátott üvegházhatású gázok (ÜHG) 40%-os csökkentését irányozza elő. Ez a célkitűzés az Önkormányzat kibocsátásainak lefaragásán túl jelentős, elsősorban szervező, ösztönző, koordinációs feladatokat jelent.

A Klímastratégia háttérelemzésének egyik legfontosabb megállapítása, hogy a kerületben az ÜHG kibocsátás mintegy 50 %-áért a közel 1200 lakóépület felelős, ami elsősorban fűtési kibocsátásból ered, ezért a most kidolgozott koncepció kifejezetten erre a szektorra fókuszál.

A helyi lakóépület-állomány nagy része 1945 előtt épült, korszerűtlen energetikai paraméterekkel rendelkezik, amely azonban hatékonysági beavatkozásokkal (épületszigetelés, nyílászárócsere, fűtéskorszerűsítés) nagymértékben javítható, megújuló energiát termelő berendezések – elsősorban napelemek – telepítésével pedig a lakóközöségek energiatermelővé válhatnak.

Az előttünk álló évtized kritikus időszak az éghajlatváltozás mérséklése szempontjából. Ha nem csökkentjük jelentősen az üvegázhatású gázok kibocsátását, és nem alkalmazkodunk a változó éghajlathoz, városaink élhetetlenné válnak, a sűrűn beépített, elavult épületállománnyal rendelkező Erzsébetváros pedig fokozottan kitett az egyre szélsőségesebbé váló éghajlatnak.

Az Önkormányzat a koncepció megvalósításával, saját lakóépületeinek energetikai korszerűsítésével és a magántulajdonú épületek beruházásainak ösztönzésével az épületállomány kibocsátás-csökkentése mellett sokat tehet a kerület élhetővé, vonzóvá tételéért, az ingatlanok értéknövekedéséért, a lakosság számára egészséges, biztonságos, korszerű életér megteremtéséért.

A koncepció elfogadásával az Önkormányzat számára lehetőség nyílik arra, hogy célirányosan, sikeresen vonjon közvetlen vagy hazai elosztású európai uniós támogatásokat, egyéb forrásokat.

**A koncepció tartalma**

A most kidolgozott „Energiahatékony beruházások finanszírozása energiatakarékosságon keresztül” című koncepció a kerület klímacéljaihoz kíván hozzájárulni azzal, hogy a beavatkozások elemzésével, a költségigényének felmérésével, az energetikai potenciálszámítással, a finanszírozási oldal vizsgálatával, a jogi környezet elemzésével részletes képet adjon erről a területről, és közelebb vigye az Önkormányzatot és az épülettulajdonosokat a beruházások megvalósításához és a tényleges energia-, és szén-dioxid-megtakarításhoz.

A koncepció megvalósítása esetén éves szinten a kerületben összesen

* 33,1 GWh fűtési energia takarítható meg, elsősorban földgáz formájában, valamint
* 23,2 GWh megújuló energia állítható elő helyben, amivel
* 14.682 tonna szén-dioxiddal egyenértékű ÜGH kibocsátás kerülhető el.

**A koncepció felépítése**

A koncepció két nagy projektelemre épül:

1. Az önkormányzat többségi tulajdonában lévő bérlakás funkciójú többlakásos épületek (29 épület).

2. A nagyrészt magántulajdonban levő társasházak, ahol sok esetben kis részben önkormányzati tulajdon is van. Ezek a koncepcióban nem konkrét épületekként jelennek meg, hanem a kerületi épületállomány tipizált modelljének elemei, akik később, pályázat útján kerülnek kiválasztásra (120 társasház) A társasházak esetében az Önkormányzat visszatérítendő támogatással ösztönözheti a korszerűsítést.

**A beruházási tervek tartalma**

A tervezett intézkedési sor mind az önkormányzati, mind a magántulajdonú épületek esetében három nagyobb, egymásra épülő műszaki beavatkozást jelent:

- Első lépcsőben a fűtési hőigény csökkentését kell elérni, ami a falak, födémek hőszigetelését, nyílászárócserét jelenti.

- Az így lecsökkent fűtési hőigényt korszerű hőszivattyús rendszerrel lehet ellátni.

- Az épületek tetejére szerelt napelemes rendszerekkel az épületek maguk is áramtermelővé válnak.

Koncepcióban szereplő beruházási elemek nem kötelező érvényűek és a konkrét beruházásoknál több alternatívát lehet és kell is vizsgálni.

A koncepció önálló mellékletben tárgyalja a pénzügyi alap működési modelljét. Az itt megfogalmazott elv szerint a forgó alapból kihelyezett, energetikai beruházási célú összegek a (számított) energiamegtakarításból visszaforgatásra kerülnek, miközben könnyen és hatékonyan kombinálhatók egyéb forrásokkal, pl. lakossági zöld hitelek, energetikai célú pályázati támogatások.

## Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 5. § (2) bekezdés a) pontja alapján „*a Képviselő-testület gyakorolja a tulajdonosi jogokat a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24. § (2) bekezdése szerinti ún. nem nevesített tulajdonosi nyilatkozatok megtételét) esetében;”*

## A pályázati feltételek értelmében a Képviselő-testületnek a koncepciót el kell fogadnia, és a polgármester úrnak alá kell írnia a mellékelt beruházási koncepciót támogató levelet.

## A koncepció elfogadása pénzügyi kötelezettségvállalással nem jár, a koncepciónak vagy egyes részeinek megvalósításáról a Képviselő-testület a későbbiekben hozhat döntést.

## Kérem a tisztelt Képviselő-testületet az előterjesztés megtárgyalására és az alábbi határozat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (V.17.) határozata Erzsébetváros „Energiahatékony beruházások finanszírozása energiatakarékosságon keresztül” című koncepciójának elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. elfogadja Budapest Főváros VII. kerület Erzsébetváros „Energiahatékony beruházások finanszírozása energiatakarékosságon keresztül” című koncepcióját a határozat 1. számú melléklete szerinti tartalommal,
2. felkéri a polgármetert a határozat 2. számú mellékletét képező, a beruházási koncepciót támogató levél aláírására.

**Felelős:** Niedermüller Péter polgármester

**Határidő:** azonnal

Budapest, 2023. május 2.

Tóth Csaba

Klímavédelmi és Fenntarthatósági Kabinet vezetője

Előterjesztés melléklete:

1. 360/2021. (IV.14.) Képviselő-testületi határozat
2. 755/2021. (XII.15.) Képviselő-testületi határozat
3. Felújítási Alap koncepció
4. EUCF támogató levél (magyarul)

Határozati javaslat melléklete:

1. Energiahatékony beruházások finanszírozása energiatakarékosságon keresztül – koncepció
2. EUCF támogató levél (angolul)