**Budapest Főváros VII. Kerület Erzsébetváros Önkormányzat Képviselő-testületének .../2023. (………..) önkormányzati rendelete**

**Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendeletének módosításáról**

Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Szt.) 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 18. § (2) bekezdésében, 29. § (1)-(2) bekezdésében, 131. § (1) bekezdésében és 162. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 23. § (5) bekezdés 11. és 11.a. pontjában meghatározott feladatkörében eljárva a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról a következőket rendeli el.

**1. §**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) 6. § (6) bekezdése helyébe a következő rendelkezés lép:

„(6) E rendelet 9. § - 19. § - ai – a 13/B. § kivételével – és 22. §-a által szabályozott ellátások tekintetében a kérelmező és családja vagy háztartása részére a jogosultság abban az esetben állapítható meg, amennyiben a kereső tevékenységgel, valamint rendszeres pénzellátással nem rendelkező nagykorú kérelmező, illetve a vele együtt élőként figyelembe veendő nagykorú munkanélküli személy a kérelem benyújtását közvetlenül megelőző, legalább 60 nap időtartamban az illetékes munkaügyi központtal tartósan, a munkába állás szándékával együttműködik, és az együttműködés valóban a munkába állás érdekében valósul meg, nem pusztán egyszeri kapcsolatfelvétel a segélykérés céljából. Az együttműködés kérelmező által történő igazolása esetén csak a kérelem benyújtását megelőző 30 napnál nem régebbi, a területileg illetékes Munkaügyi Központ által kiállított igazolás fogadható el.

A 60 nap együttműködéstől csak abban az esetben lehet eltekinteni, ha

a) a munkanélküli személy a kérelem benyújtását megelőző 30 napban veszítette el állását, (vagy szűnt meg rendszeres pénzellátása), vagy

b) a munkanélküli személyt az állami foglalkoztatási szerv neki fel nem róható ok miatt törölt az álláskeresők nyilvántartásából és az újbóli nyilvántartásba vételére a kérelem benyújtásának időpontjában nincs lehetőség, vagy az álláskeresőként történő nyilvántartásba vételt neki fel nem róható ok miatt elutasították, vagy

c) a munkaviszonyának (rendszeres pénzellátásának) megszűnését követő 10 napon belül az illetékes munkaügyi hivatalnál nyilvántartásba vétette magát, és e tény, valamint a kérelem benyújtása közötti időszakban 60 nap még nem telt el.”

**2. §**

A Rendelet a következő alcímmel egészül ki:

**„10/A. Lakásfejlesztési települési támogatás**

**13/B. §**

1. Lakásfejlesztési támogatás kizárólag a VII. kerületi önkormányzat által kiírt 2023. évi energiahatékonysági és klímavédelmi pályázaton (a továbbiakban: Pályázat) való részvételhez vehető igénybe.
2. A lakásfejlesztési támogatás az igénylő által lakott társasház fejlesztéséhez szükséges, az igénylő lakását érintő, a Pályázaton való részvételből adódó többletköltségek viseléséhez nyújtott hozzájárulás.
3. Lakásfejlesztési támogatásra az a kérelmező jogosult, akinek az egy főre eső jövedelme nem haladja meg  
   a) egyedülálló személy, vagy gyermekét egyedül nevelő szülő esetében az érvényes szociális vetítési alap 575 %-át,  
   b) 2 fős háztartás esetében az érvényes szociális vetítési alap 460 %-át,  
   c) 3 és több fős háztartás esetében az érvényes szociális vetítési alap 400 %-át.
4. Abban az esetben állapítható meg a támogatás, amennyiben a kérelmező a kérelemmel érintett lakóingatlan tulajdonosa, és életvitelszerűen a pályázaton résztvevő társasházban lévő lakóingatlanban él.
5. Nem jogosult a támogatás igénybevételére az a tulajdonos, aki a pályázaton résztvevő társasházban lévő lakóingatlanát kiadja, vagy egyéb módon hasznosítja.
6. A lakásfejlesztési támogatás igénybe vehető egyrészről:

a) célbefizetési támogatásként; utólagos finanszírozással a pályázaton induló társasház önrésznek, a lakásfejlesztési támogatásra jogosult lakó által lakott lakásra jutó részének 90%-a erejéig, valamint

b) törlesztőrészlet támogatásként; a Pályázaton visszatérítendő támogatást elnyert társasház havi törlesztőrészletének, a lakásfejlesztési támogatásra jogosult lakó lakására jutó részének 90%-a erejéig.

(7) A (6) bekezdés a) és b) pontjaiban részletezett támogatások együttes összege nem haladhatja meg a lakásonkénti 500 ezer Ft-os támogatás mértékét.

(8) A támogatás feltétele, hogy a társasház a pályázaton elnyert támogatásról szóló Támogatási Szerződést az Önkormányzattal megkösse, valamint a társasház közgyűlési határozatába foglalja a kérelmező lakóingatlanára vonatkozó többletköltséget, ami alapján a folyósítás ütemezése és a támogatás összege megállapításra kerül.

(9)A lakásfejlesztési támogatásban részesülő kérelmező a kérelem benyújtását követően, a (6) bekezdés a) pontja szerinti célbefizetés támogatást az Önkormányzat a társasház számlájára folyósítja.

(10) A kérelmező számára megállapított lakásfejlesztési törlesztőrészlet támogatás havi részletét az Önkormányzat a társasház számlájára utalja minden hónap 10. napjáig.

(11) Az (6) bekezdés b) pontjában részletezett támogatás annak a hónapnak a végéig folyósítható, ameddig a kérelmező a lakásban lakik, és ameddig a (3) és (4) bekezdésben részletezett jogosultság fennáll. A jogosultság megszűnését 15 napon belül be kell jelenteni az Önkormányzat felé.

(12) A jogosultsági feltételeket a Hivatal a megállapítástól számítva évente felülvizsgálja. Amennyiben a jogosultsági feltétel már nem áll fent, úgy a támogatást meg kell szüntetni.

(13) A támogatásra való jogosultság megszűnése esetén, a folyósítás megszüntetéséről szóló határozatot az Iroda haladéktalanul megküldi az energiahatékonysági és klímavédelmi pályázatot kiíró Iroda számára, annak érdekében, hogy a jogosulatlanul felvett támogatás visszaköveteléséről intézkedjen.

(14) Lakásfejlesztési támogatás ugyanazon lakóingatlanra csak egy kérelmező részére állapítható meg, függetlenül a lakásban élő személyek és háztartások számától.

(15) A lakásfejlesztési támogatás megállapításához szükséges csatolni

a) a jelen rendelet 6. § (1)-(4) bekezdése szerinti jogosultsági feltételeket igazoló dokumentumokat;

b) a lakásban tartózkodás jogcímét igazoló iratokat, amennyiben a lakásban tartózkodás jogcímére vonatkozóan adatot jogszabállyal rendszeresített közhiteles nyilvántartás nem tartalmaz;

c) a célbefizetést, és közös költség többletet előíró közgyűlési határozatot;

d) az Önkormányzat és a társasház között megkötött, a Pályázatra vonatkozó támogatási szerződés másolata.

**3. §**

Ez a rendelet 2023. június 1-jén lép hatályba.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2023. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

A társasházak energiahatékonysági pályázaton való részvételét sok esetben akadályozza, hogy a társasházakban lakó, alacsony jövedelemmel rendelkező személyek nem tudják vállalni a pályázaton való részvétel miatt felmerülő havi, illetve egyszeri, nagyobb összegű többletköltséget. Ezért az energiahatékonyság növelése céljából indokolt ezen kerületi lakosok támogatása, azzal a céllal, hogy az érintett társasházak is részt tudjanak venni az Önkormányzat által kiírt pályázaton.

**Részletes indokolás**

**1. §**

A pályázaton résztvevő társasházak pályázat benyújtását a Rendelet nem kívánja függővé tenni a támogatást igénylő Munkaügyi Központtal történő együttműködésétől.

**2. §**

Az energiahatékonysági pályázaton résztvevő társasházakban élő, kerületi lakosok részére nyújtott új támogatási forma részletszabályait tartalmazza.

**3. §**

Hatályba léptető rendelkezést tartalmaz.