|  |
| --- |
| **Budapest Főváros VII. kerület Erzsébetváros Önkormányzata**  **Bárdi Zsuzsanna alpolgármester Sáli Annamária frakcióvezető Bónus Éva önkormányzati képviselő** |

Iktatószám:

Napirendi pont: ….

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Javaslat a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására – a lakásfejlesztési települési támogatás bevezetésére

**Készítette:**

Kaszás Tamás

alpolgármesteri referens

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozati javaslat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**  
  
Az alábbi előterjesztésben javasoljuk a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) módosítását, ezzel is segítve az energiahatékonysági és klímavédelmi pályázaton résztvevő társasházakban lakó rászoruló háztartásokat.

A társasházak energiahatékonysági pályázaton való részvételét sok esetben akadályozza az, hogy a társasházakban lakó rászoruló háztartások nem képesek viselni a pályázaton való részvétel miatt fellépő költségeket. Ezért az energiahatékonyság növelése céljából fontosnak tartjuk a rászoruló háztartások többletköltségét támogatással csökkenteni.

Mivel korábban Erzsébetváros Önkormányzata Képviselő-testülete az Energiahatékonysági és Klímavédelmi Alap létrehozásával is vállalta a társasház-fejlesztési támogatások kiírását – azért, hogy a szociálisan rászorulók részére se legyen akadály a többletköltségek megfizetése –, javasoljuk a Rendelet kiegészítését.

A tervezet szerint a lakásfejlesztési támogatást kizárólag az energiahatékonysági és klímavédelmi pályázaton való részvételhez lehetne igénybe venni. Ez kizárólag a szociálisan rászorulók számára nyújtott, a rászoruló által lakott társasház fejlesztéséhez szükséges, a rászoruló lakását érintő többletköltségek viseléséhez nyújtott hozzájárulás lenne.

A támogatás abban az esetben lenne megállapítható, amennyiben a kérelmező háztartásában az egy főre jutó jövedelem nem haladja meg:

a) egyedülálló személy, vagy gyermekét egyedül nevelő szülő esetében az érvényes szociális vetítési alap 575 %-át,

b) 2 fős háztartás esetében az érvényes szociális vetítési alap 460 %-át,

c) 3 és több fős háztartás esetében az érvényes szociális vetítési alap 400 %-át.

A lakásfejlesztési támogatás fedezetének biztosítása érdekében a Képviselő-testületnek határozatot kell hoznia, mely alapján a 2023. évi költségvetésben az Önkormányzat által kiírt energiahatékonysági és klímavédelmi pályázat 600.000.000 Ft-os keretéből kerülne átcsoportosításra 100.000.000 Ft.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, amely szerint a képviselő-testület hatásköréből nem ruházható át a rendeletalkotás.

Kérjük a Tisztelt Képviselő-testületet az előterjesztés megtárgyalására és a határozati javaslat, valamint a rendelet-tervezet elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének .../2023. (V. 17.) határozata a lakásfejlesztési települési támogatás fedezetének biztosítása tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a 2023. évi költségvetésben a „7305 Központilag kezelt kerület-fejlesztési pályázatok és feladatok” címen a Társasházak részére energiahatékonysági és klímavédelmi pályázat előirányzat K89. Egyéb felhalmozási célú támogatások államháztartáson kívülre rovat előirányzatát 100.000 ezer Ft-tal csökkenti, s ezzel egyidejűleg a „6501 Társasházak felújításához támogatás és kölcsön nyújtása” címen a lakásfejlesztési települési támogatás soron a K89. Egyéb felhalmozási célú támogatások államháztartáson kívülre rovat előirányzatát ugyanekkora összeggel megemeli.

**Felelős**: Niedermüller Péter polgármester

**Határidő**: azonnal

**Hatásvizsgálat**

A Budapest Főváros VII. Kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**A társasházak energiahatékonysági pályázaton való részvételét sok esetben akadályozza az, hogy a társasházakban lakó rászoruló háztartások nem képesek viselni a pályázaton való részvétel miatt fellépő többletköltségeket. A tervezet elfogadásával nő a kerületi társasházak esetében az energiahatékonyság. A támogatás forrása az Önkormányzat 2023. évi költségvetésében – átcsoportosítást követően – biztosított.

2. **A jogszabály környezeti és egészségi következményei**A Rendelet módosításának közvetlen környezeti és egészségi következményei nincsenek.

3. **A jogszabály adminisztratív terheket befolyásoló hatásai**A Rendelet módosítása, illetve kiegészítése nem eredményez jelentős többlet adminisztratív feladatokat.

4. **A jogszabály megalkotásának szükségessége, a jogalkotás elmaradásának várható következményei**A Rendelet módosítására törvényi kötelezés nincs, a jogalkotás esetleges elmaradása jogsértést nem okoz.

5. **A jogszabály alkalmazásához szükséges személyi, szervezeti, tárgyi és pénzügyi feltételek**A Rendelet módosítása többlet személyi vagy tárgyi feltételt nem igényel, a pénzügyi forrásokat az Önkormányzat 2023. évi elfogadott költségvetése az energiahatékonysági és klímavédelmi pályázatra biztosított kereteken belül tartalmazza.

Budapest, 2023.május 2.

**Bárdi Zsuzsanna Sáli Annamária Bónus Éva**  
 alpolgármester frakcióvezető önkormányzati képviselő

Melléklet: rendelet-tervezet a 6/2016. (II.18.) önkormányzati rendelet módosítására