**PÁLYÁZATI FELHÍVÁS**

**Budapest Főváros VII. Kerület Erzsébetváros Önkormányzat Képviselő-testülete  
a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. §-a alapján pályázatot hirdet   
a Bischitz Johanna Integrált Humán Szolgáltató Központ (1072 Budapest, Nyár utca 7.)   
intézményvezetői (magasabb vezető) beosztás ellátására.**

**A közalkalmazotti jogviszony időtartama:** A közalkalmazotti jogviszony határozatlan időre szól, az intézménynél újonnan létesített jogviszony esetében a Kjt. 21/A.§ (4) bekezdésében foglaltak kivételével 4 hónap próbaidő kikötésével.

**Foglalkoztatás jellege:** teljes munkaidő.

**A magasabb vezetői megbízás időtartama:** A magasabb vezetői megbízás határozott időre 5 évre szól.

**A munkavégzés helye:** 1072 Budapest, Nyár utca 7.

**A munkakörhöz tartozó főbb tevékenységi körök: Az intézmény alapító okiratában foglalt** intézményvezetői- és munkáltatói jogkörbe tartozó feladatok teljes körű ellátása.

**Ellátandó feladatok:**

* az integrált szervezeti formában működő egészségügyi, szociális és gyermekjóléti alapellátásokat és szolgáltatásokat nyújtó intézményben az alapító okiratban meghatározott intézményvezetői feladatok ellátása.
* az intézmény működésének tervezése, szervezése, irányítása, ellenőrzése,
* munkáltatói jogok gyakorlása,
* az intézmény működését meghatározó dokumentumok elkészítése.

**Jogállás, illetmény és juttatások:** a jogállásra, az illetmény megállapítására és a juttatásokra a Kjt. és a Kjt.-nek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII.26.) Korm. rendelet rendelkezései alkalmazandók. Az intézményvezetőt az intézmény munkatársaival azonos mértékű juttatások illetik meg.

**Pályázati feltételek:**

* a magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető;
* az 1/2000. (I. 7.) SzCsM rendelet 3. számú, vagy a 15/1998. (IV. 30.) NM rendelet 2. számú mellékletében meghatározott bármelyik ellátási, szolgáltatási forma vezetőjére meghatározott felsőfokú végzettség körébe tartozó képesítési előírás;
* legalább öt év felsőfokú végzettséget vagy felsőfokú szakmai képesítést igénylő, a gyermekjóléti, a szociális ellátás, illetve az egészségügyi ellátás területén betöltött munkakörben szerzett szakmai gyakorlat;
* felhasználói szintű MS Office (irodai alkalmazások);
* a Kjt. 41-44. §-ai szerinti összeférhetetlenségi ok nem áll fenn;
* büntetlen előélet;
* cselekvőképesség;
* vagyonnyilatkozat-tételi eljárás lefolytatása;
* magyar állampolgárság vagy külön jogszabály szerint a szabad mozgás és tartózkodás jogával való rendelkezés illetve bevándorolt vagy letelepedett státusz.

**Elvárt kompetenciák:**

* kiváló szintű kommunikációs, kapcsolatteremtő és tárgyalóképesség;
* pontos, precíz munkavégzés;
* szakmai elkötelezettség és magas szintű szakmai ismeret;
* nagyfokú terhelhetőség;
* kiváló szintű együttműködő képesség.

**A pályázat részeként benyújtandó iratok, igazolások:**

* a pályázó fényképpel ellátott részletes szakmai önéletrajza;
* a végzettséget igazoló okiratok másolata;
* egészségügyi vagy gyermekjóléti illetve szociális területen szerzett szakmai gyakorlat igazolása;
* az intézmény vezetésére, fejlesztésére vonatkozó szakmai program (Kjt. 20/A. § (5) a) pont);
* az egyes vagyonnyilatkozat-tételi kötelezettségekről szóló 2007. évi CLII. törvény által előírt vagyonnyilatkozat-tételi kötelezettséget elfogadó nyilatkozat;
* pályázó nyilatkozatát, hogy a Kjt. 20. § (4) bekezdése szerinti kizáró ok vele szemben nem áll fenn; és a pályázat elnyerése esetén a hatósági erkölcsi bizonyítványt bemutatja
* nyilatkozat arról, hogy az állás betöltése esetén összeférhetetlenséget eredményező körülmény nem áll fenn, illetve azokat a kinevezése időpontjáig megszünteti;
* a pályázó nyilatkozata arról - a Kjt. 20/A. § (5) b) pontja alapján -, hogy a pályázati anyagban foglalt személyes adatainak a pályázati eljárással összefüggésben szükséges kezeléséhez, valamint a pályázati anyagnak a véleményezők és a döntéshozók részére történő sokszorosításához, továbbításához hozzájárul;
* a pályázó nyilatkozata arról – hivatkozva a Magyarország helyi önkormányzatairól  
  szóló 2011. évi CLXXXIX. törvény 46. § (2) b) pontjára –, hogy a személyét érintő Képviselő-testületi ülés napirendi pontjának nyílt vagy zárt ülésen történő tárgyalásához járul hozzá;
* a pályázó nyilatkozata arról, hogy nem áll cselekvőképességet érintő gondnokság alatt;
* a pályázó nyilatkozata (jogviszony létesítés esetén) a közalkalmazotti jogviszony 4 hónapos próbaidejének elfogadásáról;
* a pályázó nyilatkozata arról, hogy mi a legkorábbi időpont, amikor a munkakör betöltését vállalni tudja.

**A beosztás betölthetőségének időpontja:**

A beosztás az elbírálást követően 2023. szeptember 01. napjától tölthető be.

**A pályázat benyújtásának határideje:** 2023. június 19.

A pályázati kiírással kapcsolatosan további információt Gyuris Gabriella nyújt a 06-1/462-3327-es telefonszámon.

**A pályázat benyújtásának módja:**

Postai úton, a pályázatnak a Budapest Főváros VII. kerület Erzsébetváros Önkormányzata címére történő megküldésével (1073 Budapest, Erzsébet körút 6. Niedermüller Péter polgármester részére). Kérjük a borítékon feltüntetni: „Bischitz Johanna Integrált Humán Szolgáltató Központ Intézményvezetői pályázat”

**A pályázat elbírálásának módja, rendje:** A beérkezett pályázati anyagok átvizsgálása után, a pályázati kiírás formai és tartalmi feltételeinek megfelelt jelentkezőket eseti bizottság hallgatja meg, majd a bizottság javaslata alapján az önkormányzat képviselő-testülete dönt az intézményvezető személyét illetően. A pályázók a döntést követően írásban kapnak értesítést.

**A pályázat elbírálásának határideje:** 2023. augusztus 18.

**A pályázati kiírás további közzétételének helye, ideje: 2023. május 19.**

* www.erzsebetvaros.hu
* www.bjhuman.hu
* 1073 Budapest Erzsébet krt. 6.

**A munkáltatóval kapcsolatos egyéb lényeges információ:**

A kinevezés családsegítő munkakörbe történik, határozatlan időre, 4 hónap próbaidő kikötése mellett.

A pályázat kiírója fenntartja a jogot az eljárás bármely szakaszában a pályázat eredménytelenné nyilvánítására.

**A munkáltatóval kapcsolatban további információt a www.bjhuman.hu honlapon szerezhet.**