|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Javaslat az Önkormányzat és az EVIN Nonprofit Zrt. között megkötött feladatellátási szerződés közös megegyezéssel történő megszüntetésére és új Közszolgáltatási Szerződés megkötésére

**Készítette:**

Tóth László

jegyző

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület !**

Budapest Főváros VII. kerület Erzsébetváros Önkormányzata (a továbbiakban: Önkormányzat) és az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság (a továbbiakban: EVIN Nonprofit Zrt., Társaság vagy Közszolgáltató) között önkormányzati ingatlangazdálkodási feladatok ellátása tárgyában feladatellátási szerződés (előterjesztés 1. számú melléklete) van érvényben. A feladatellátási szerződés lényegi feltételeit a Képviselő-testület Pénzügyi és Kerületfejlesztési Bizottsága valamint Budapest Főváros VII. kerület Erzsébetváros Önkormányzata Képviselő-testületének korábban e tárgyban hozott határozatai rögzítik.

Az Önkormányzat a 114/2020. (II.28.) számú KT - határozat értelmében Közszolgáltatót bízta meg a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatási feladatok ellátásával.

Az EVIN Nonprofit Zrt. az ingatlangazdálkodási- és a parkolás-üzemeltetési közszolgáltatási feladatok ellátásáért díjazásra, ellenszolgáltatásra jogosult, melynek keretösszegeit felek az EVIN Nonprofit Zrt. tárgyévre szóló, Önkormányzat által elfogadott üzleti tervében foglaltak szerint állapítottak meg, majd azokat a feladatellátási szerződésben és a közszolgáltatási szerződésekben rögzítették. A keretösszegek fedezete Budapest Főváros VII. Kerület Erzsébetváros Önkormányzata 2023. évi költségvetéséről szóló 3/2023. (II.15.) önkormányzati rendeletében biztosított.

**Tehát jelenleg az EVIN Nonprofit Zrt-nek egy feladaellátási szerződése van a parkolásüzemeltetésen kívül ellátott valamennyi feladatára, továbbá egy közszolgáltatási szerződése van a parkolásüzemeltetési feladatok ellátására.** A Parkolásüzemeltetési feladatok ellátását érintő közszolgáltatási szerződést nem érinti az előterjesztés.

Az EVIN Nonprofit Zrt. előterjesztett és elfogadott „2023. évre vonatkozó üzleti tervét”, valamint az elfogadott üzleti terv alapján megállapított keretösszegeket tartalmazó feladatellátási szerződés közös megegyezéssel való megszüntetését és új közszolgáltatási szerződés megkötését javasoljuk.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (5) bekezdés 14. pontja szerint kerületi önkormányzat feladata a saját tulajdonú lakás- és helyiséggazdálkodás.

A Mötv. 41. § (6) bekezdés értelmében a képviselő-testület a feladatkörébe tartozó közszolgáltatások ellátására - jogszabályban meghatározottak szerint - költségvetési szervet, gazdálkodó szervezetet (a továbbiakban: gazdálkodó szervezet), nonprofit szervezetet és egyéb szervezetet (a továbbiakban együtt: intézmény) alapíthat, továbbá szerződést köthet természetes és jogi személlyel vagy jogi személyiséggel nem rendelkező szervezettel.

Az Önkormányzat az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendelet 2. § (4) bekezdése értelmében a Képviselő-testület a lakások és nem lakás céljára szolgáló helyiségek kezelésével és bérbeadói kötelezettségének teljesítésével kapcsolatos üzemeltetési, karbantartási és bérleményellenőrzési feladatokat polgári jogi szerződés (jeleleg feladatellátási szerződés) alapján az EVIN Erzsébetvárosi Ingatlangazdálkodási Nonprofit Zrt. útján látja el.

A nemzeti vagyonról szóló 2011. évi CXCVI. törvény (a továbbiakban: Nvtv.) a 7. § (2) bekezdése alapján a nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének.

E közfeladatok általános gazdasági érdekű szolgáltatásnak (Közszolgáltatási Feladatok) minősülnek, amelyek tekintetében az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott állami támogatásra való alkalmazásáról szóló 2012/21/EU bizottsági határozat (HL L 7., 2012.1.11., 3-10. o.) (a továbbiakban: Határozat) az irányadó.

A fentiekre figyelemmel a Közszolgáltatási Szerződés tervezetében meghatározásra kerül a Közszolgáltatót terhelő Közszolgáltatási Kötelezettség tartalma, mennyiségi és minőségi paraméterei, valamint területi és időbeli hatálya, az Ellentételezés kiszámításának, ellenőrzésének és felülvizsgálatának paraméterei, a túlzott ellentételezés elkerülésére és visszafizetésére vonatkozó előírások. A Határozat 2. cikk (1) bekezdés a) pontja értelmében az ellentételezés mértéke feladatonként nem haladhatja meg évenként a tizenötmillió eurót.

A Közszolgáltatási Szerződés tervezete megfelel az alábbi kritériumoknak:

1. A kedvezményezett vállalkozást tényleges közszolgáltatási kötelezettségnek kell terhelnie és e kötelezettségnek, egyértelműnek és meghatározottnak kell lennie.

2. Az ellentételezés kiszámításának alapjául szolgáló feltételeket, tárgyilagos és átlátható módon előzetesen kell megállapítani.

3. Az ellentételezés nem haladhatja meg a közszolgálati kötelezettségek végrehajtása során felmerülő költségek egészben vagy részben való fedezéséhez szükséges mértéket beleértve az ésszerű nyereséget.

4. A szükséges ellentételezés mértékét azon költségek elemzése alapján kell megállapítani, amelyek egy átlagos jól vezetett és a szükséges eszközökkel megfelelően felszerelt vállalkozásnál felmerülnek.

A hazai szabályozásban rögzített további feltétel még, hogy az Nvtv. 3. §-ában rögzített átlátható szervezetnek kell minősülnie. Ez a feltétel az Önkormányzat alapításában és 100 százalékos tulajdonában álló gazdasági társaság esetében természetesen teljesül.

A jelenlegi feladatellátási szerződésben felmerült költségek elszámolására természetesen további határidőt szükséges biztosítani a határozati javaslatoknak megfelelően.

A Képviselő-testület a Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú rendeletének 5. § (2) bekezdése alapján jogosult dönteni.

„(2) A Képviselő-testület gyakorolja a tulajdonosi jogokat

a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;”

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …../2023. (V.17.) határozata** **az EVIN Nonprofit Zrt-vel megkötött feladatellátási szerződés közös megegyezéssel történő megszüntetéséről és új Közszolgáltatási Szerződés megkötéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az EVIN Nonprofit Zrt-vel megkötött feladatellátási szerződést a vezérigazgató egyetértésével 2023. június 30. napjára közös megegyezéssel megszünteti azzal a feltétellel, hogy a feladatellátási szerződés végrehajtása során felmerült, de még el nem számolt költségek elszámolására nyitva álló határidő a megszüntető okirat aláírását követő hatvan nap.
2. a határozati javaslat melléklete szerinti Közszolgáltatási Szerződést jóváhagyja.
3. felkéri az 1. pont szerinti megszüntető okirat elkészítésére a jegyzőt és felhatalmazza a Polgármestert a megszüntető okirat valamint a határozat mellékletét képező Közszolgáltatási Szerződés aláírására.

**Felelős:** Niedermüller Péter polgármester, Tóth László jegyző

**Határidő:** 1. és 2. pont tekintetében azonnal 2023. május 31.

3. pont tekintetében a döntést követő 30 napon belül

Budapest, 2023. 05. 08.

Niedermüller Péter

polgármester

Előterjesztés melléklete:

Hatályos feladat-ellátási szerződés

Határozati javaslat melléklete:

Közszolgáltatási Szerződés tervezete