|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Javaslat az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV. 13.) önkormányzati rendelet módosítására – fiatal tehetségek támogatásának feltételei, az egyes támogatási összegek megemelése tárgyában

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület**

Az erzsébetvárosi fiatalok tartalmas szabadidő eltöltésének segítése érdekében Önkormányzatunk anyagi támogatási nyújt a sport vagy művészeti foglalkozásokon való részvételükhöz, továbbá támogatja a tehetséges fiatalok nemzetközi versenyen való részvételét. A támogatás igénylésének, odaítélésének és elszámolásának szabályait az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendelet tartalmazza.

A rendelet értelmében a művészeti és sport támogatás esetén adható maximális összeg 50.000 Ft, amely iránt a tavalyi évben 39 fiatal nyújtott be kérelmet és kapott támogatást. A beérkezett elszámolások alapján látható, hogy a nyújtott támogatás a foglalkozások díjának csak egy részét fedezi, mivel a támogatást igénylő fiatalok folyamatosan járnak a különböző edzésekre, foglalkozásokra, amelynek havonta jelentkező költségei vannak.

Erre tekintettel javaslom, hogy a családok anyagi terheinek enyhítése érdekében **az adható támogatás összegét emeljük fel 60.000 Ft-ra,** amely nem igényel többlet költségvetési forrást, tekintettel arra, hogy a támogatás a költségvetési keret kimerüléséig adható, másrészt a tavalyi évi felhasználása alapján a megemelt támogatási összeg esetében is elegendő lenne az idei évben rendelkezésre álló 3.000.000 Ft keretösszeg.

A fiatal tehetségek részére nyújtott támogatás nemzetközi versenyen vagy más nemzetközi szintű megmérettetésen való részvétellel kapcsolatos kiadásokra igényelhető. Azonban az ilyen szintű megmérettetésekre is alapos felkészülés szükséges, amelynek szintén lehetnek többlet költségei. Erre tekintettel javaslom, hogy **a támogatás a részvétel mellett a felkészülés során felmerülő költségekre is igényelhető legyen.**

A fenti két módosítási javaslatot az előterjesztés mellékletét képező rendelet tervezet tartalmazza, amely emellett még két **kisebb technikai módosítást** tartalmaz.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg.

A fentiek alapján a kérem a tisztelt Képviselő-testületet az előterjesztés megtárgyalására és a rendelet tervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. A jogszabály társadalmi, gazdasági, költségvetési hatásai

A rendelet-tervezet elfogadásával nő az igénybevehető támogatás összege, illetve a támogatás felhasználásának köre, amely segíti a családok anyagi terheinek csökkentését. A rendelet-módosításnak költségvetési vonzata nincs, a szükséges forrás az Önkormányzat 2023. évi költségvetésében rendelkezésre áll.

1. A jogszabály környezeti és egészségi következményei

A rendelet-tervezet elfogadásával csökkennek a környezeti terhek, tekintettel arra, hogy a papíralapú pályáztatást az elektronikus úton történő pályázatbenyújtás váltja fel.

1. A jogszabály alkalmazásához szükséges személyi, szervezeti, tárgyi és pénzügyi feltételek

A személyi, szervezeti és tárgyi feltételek rendelkezésre állnak, a pénzügyi feltételek a költségvetésben biztosítottak.

1. A jogszabály adminisztratív terheket befolyásoló hatásai

A rendelet-tervezet alkotásával csökkennek az adminisztratív terhek.

1. A jogszabály megalkotásának szükségessége, a jogalkotás elmaradásának várható következményei

A jogalkotás elmaradásának várható következményei nincsenek, a rendelet-módosítás elmaradása jogsértést nem okoz.

Budapest, 2023. április 28.

Niedermüller Péter

polgármester

Melléklet:

1. sz. melléklet: Rendelet tervezet a 14/2022. (IV. 13.) önkormányzati rendelet módosítására