|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

A Képviselő-testület 2023. május 17 - ei

rendes ülésére

**Tárgy:**  Beszámoló a Budapest Főváros VII. kerület Erzsébetváros Önkormányzat Környezetvédelmi Fenntarthatósági Program (2018-tól 2023-ig előirányzott) részfeladatainak 2022. évi teljesítéséről

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Városgazdálkodási Iroda 2018-ban elkészítette Erzsébetváros (2018-tól 2023-ig előirányzott) Környezetvédelmi Fenntarthatósági Programját (a továbbiakban: Környezetvédelmi Program), amelyet a Képviselő-testület 2019. május 29-ei ülésén a 151/2019. (V.29.) számú határozatával elfogadott.

A Környezetvédelmi Program intézkedési javaslatai öt éves időtartamra szólnak, jelen dokumentum a 2022. évi teljesítéséről ad tájékoztatást. Először egy rövid összefoglaló mutatja be a legfontosabbakat, majd a megvalósult feladatok programelemként, az intézkedési programok szerint részletezve kerülnek bemutatásra.

A Környezetvédelmi Program jelen előterjesztés mellékletét képzi.

**Összefoglaló:**

Környezetvédelmi szempontból a 2022. év legfontosabb fejleménye a 3 milliárd forintos előirányzattal létrehozott Energiahatékonysági és Klímavédelmi Alap, és az erre alapozott Jövő7 elnevezésű program, aminek keretében önkormányzati épületek, lakások energiahatékonysági beruházásai és társasházak számára kiírt hasonló célú pályázat valósulhat meg, valamint közterületek klímabarát megújítását célozza meg a kerület.

Gyakorlati szempontból az Önkormányzat hivatali épületeiben elvégzett ablakszigetelést, tudatos fűtésszabályozást és az új munkarendet érdemes kiemelni, melyek következtében télen kb. 45%-os gázfogyasztás-csökkenést sikerült elérni. Ez mintegy 47 t-val kevesebb CO2 kibocsátást és több mint 22 millió Ft megtakarítást jelentett.

A jövőbeni fenntarthatóságot célzó programok indultak el, illetve vannak folyamatban, mint az Energiaközösség, Városi esővízmegtartó program, az EUCF tervezési projekt (energiahatékonysági beruházások finanszírozása energiatakarékosságon keresztül).

Közterület-használati szempontból a legfontosabb intézkedés tavaly a lakásonkénti 2. autó parkolási támogatásának csökkentése volt 100%-ról 30-50-70%-ra környezetvédelmi kategóriától függően. E csökkentés hatására 2023-ban a 2. autó iránti parkolási engedélyek száma 49%-kal csökkent, így ma 562-vel kevesebb autónak van parkolási engedélye, ami miatt könnyebb lett parkolóhelye találni, és a felszabadult parkolóhelyek egy részén zöldterületet lehet kialakítani. Emellett az Önkormányzatnak több, mint 25 millió Ft extrabevétele keletkezett, amit többek közt klímavédelmi célokra is fordíthat.

A további területeken megvalósult fontosabb feladatokat az alábbi, részletes beszámoló tartalmazza a Környezetvédelmi Program programelemei szerint.

**Részletes beszámoló:**

*5.1. és 5.11. Légszennyezettség csökkentése, éghajlatváltozáshoz való alkalmazkodás, üvegházhatású gázok kibocsátásának csökkentése és Energiagazdálkodás*

* Önkormányzati épületek fűtésének hatékonyabb beállítása jelentős energia megtakarítást, ezen keresztül kibocsátás csökkenést eredményezett.
* Lakossági körben 40 rászoruló jelentkező körében szigetelőcsíkot osztottunk a hatékonyabb fűtés érdekében. A programot folytatjuk.
* Az Erzsébetváros Kft. a Murányi utca 13. alatti telephelyét teljeskörűen felújította.
* Az Erzsébetváros Kft. mind a kertészeti, mind a takarítási ágazatban folytatja a motor eszközök és gépek lecserélését elektromos hajtásúakra.

*5.2. Felszín alatti vizek védelme, ivóvízellátás, kommunális szennyvízkezelés, csapadékvíz-gazdálkodás*

* A kerület 36 talajvízszint monitoring kútján az évi kétszeri ellenőrző mérések megtörténtek, az aszályos idő miatt a talajvíz szintje csökkent.
* A LIFE Városi Eső projekt kidolgozása tovább folyik. Ennek célja a csapadékvíz visszatartása és hasznosítása.

*5.3. Környezetveszélyeztetés, talajvédelem*

* Lakossági bejelentések és a közterületek tisztítását végző Erzsébetváros Kft. észlelései alapján 2022-ben 2.386 m³ illegálisan kihelyezett szemetet, lomot kellett eltakarítani.
* A hét kerületi óvoda közül három talajának vizsgálatát a Denkstatt Kft. ingyenes felajánlásból elvégezte (köszönet Raska Gábor úrnak). Két óvoda esetében találtak a felszínhez közeli szennyezett talajréteget. A problémát egészséges talaj felhordásával illetve cseréjével orvosolni sikerült.
* Az Almássy téren létesített közösségi komposztálóban keletkező komposztot a helyi lakosok a társasházi udvarok, balkonkertek és szobanövényeik talajának javítására maradék nélkül felhasználják.
* Az Erzsébetváros Kft. zöldterületi munkája során keletkező zöldhulladékot a FŐKERT Zrt. komposztáló telephelyére szállítják.

*5.4. és 5.5 Környezet – egészségügy, környezettisztaság*

* Az emberi és a kutyák által utcán hagyott ürülék továbbra is gondot okoz. A tisztítást végző Erzsébetváros Kft. szükség esetén rendszeresen fertőtlenít az érintett szakaszokon.
* 2022-ben 31 kg állattetemet kellett közterületről elszállítani.
* A közterületi szemetes edényekből az Erzsébetváros Kft. a 2022. év során hétköznapokon 2.224 m², hétvégéken 1.834 m³ szemetet szállított el, a közterület takarítás során 1998 m² szemetet gyűjtött be.
* A kutyafuttatók szemete évi 977 m³-t tett ki. A kutyafuttatók területét heti kétszer semleges, biológiailag lebomló, kutyákra, növényzetre ártalmatlan tisztítószerrel takarítják.
* A tavaszi, nyári, őszi 326.296 m²-en végrehajtott közterületi nagytakarítás során bio-tisztítószert (Clean Street) használnak.
* 2022-ben 4 db magasnyomású mosóberendezés, 1 db keskeny kialakítású takarítógép és 2 db elektromos kisteherautó került beszerzésre és üzembe állításra az Erzsébetváros Kft. takarítási munkáinak ellátására.

*5.6. Közlekedés- és szállításszervezés*

* 2022-ben 35 db új mikromobilitási pont létesült a kerületben, amelyek 98 db újonnan létesített kerékpártámaszt is tartalmaznak.
* A fővárosi parkolási díj emelése és a fizetős időszak kibővítése, a zónaegységesítés, valamint a kizárólagos lakossági parkolási helyek kijelölése, továbbá a második autóra kiadandó lakossági várakozási engedélyek környezetvédelmi szempontból progresszívan emelkedő díja következtében a nem-kerületi beparkolás, és így az átmenő forgalom is érezhetően csökkent.
* A Belső Erzsébetvárosi forgalomcsillapítási projekt további finomítása történt.
* A kerékpározás népszerűsítésére és biztonságának növelésére 2022-ben (májusban és októberben) két alkalommal hirdettünk Bringázz a munkába/suliba programot, valamint 10 ingyenes alkalmat szerveztünk, ahol a belvárosi kerékpározás szabályait és technikáit tanulták meg a jelentkezők.
* A BRFK VII. Kerületi Rendőrkapitánysággal Bike-safe kerékpár-regisztrációs akciót szerveztünk, mely során a rendőrség regisztrálta és azonosítójellel ellátta a lakosság kerékpárjait.
* Továbbra is elérhető a kerékpár-vásárlási támogatási pályázat kerületi fiatalok számára.
* A Polgármesteri Hivatal dolgozói 7 szolgálati kerékpárra tartottak igényt.

*5.8. Hulladékgazdálkodás*

* A közterületi takarításon és hulladékbegyűjtésen kívül (5.4. és 5.5.) az FKF által végzett évi egyszeri lomtalanításhoz időzítve veszélyes hulladékok begyűjtésére is sor került a Rózsák terén létesített ideiglenes gyűjtőpontra. Ennek keretében 3.213 kg veszélyes hulladékot (gumiabroncs, festékek, higany tartalmú anyagok, gyógyszerek, zsírok, olajok, elektronikai hulladék stb.) gyűjtöttek be.
* Az illegális évközi lom kihelyezés (2022. évben 2.386 kg/év) komoly probléma, eltakarítása jelentős pluszfeladatot ró az Erzsébetváros Kft.-re.

*5.9. Környezetminőség*

* Az S-Tér Kft. az erzsébetvárosi faültetések lehetőségeiről készített tanulmánytervet.
* 2022. évben 55 talajszinti fát kellett kivágni és 53 pótlása történt meg ugyanabban az évben.
* 8 db planténeres fát kellett kivágni, a rongálások miatti cserével együtt 20 db planténeres fa ültetésére került sor.
* 280 fán végeztek faápolási munkákat.
* 2022. novemberében a fakataszter felülvizsgálatra került. Az itt felmerült feladatok 2023-ban valósulnak meg. A talajszinti fák kataszterének digitális térképre vitele megtörtént.
* A planténeres fák kataszterbe vétele megkezdődött.
* 2022. év során 24 ezer db egynyári-, 21 ezer db kétnyári virágot, 3 ezer db virághagymát, összesen (Bethlen Gábor téren, Almássy téren és planténerekbe) 1.630 cserjét sikerült kiültetni.
* 552 m²-en gyepfelújítás, 5 helyszínen öntözőrendszer kiépítés és 2 helyszínen felújítás történt.
* 15 új planténer létesült és kerületszerte 8.200 tő muskátli került a tartóoszlopokra.
* A 2022-es társasházi növényesítési pályázat keretében 17 pályázó 2.683.000 Ft támogatást nyert el.
* Az Erzsébetváros kertje pályázaton 2 társasházi jelentkező 500-500 ezer Ft-ot nyert további kertfejlesztésre.
* A fővárosi TÉR-KÖZ pályázat keretében befejeződött a Kisdiófa Közösségi kert ökológiai szemléletű megújítása című projekt.
* A fővárosi Égig érő fű pályázaton 2 erzsébetvárosi társasház is nyert jelentős összeget az udvarának kertté alakítására.
* Az Almássy téri kutyafuttató 2022. év nyarán teljes egészében megújult, a teljes ágyazat cseréjével, pihenőhelyek kialakításával, a kerítés helyreállításával.

*5.10. A környezettudatosság növelése, a környezeti nevelés és társadalmi részvétel*

* Lezárult a KEHOP pályázat, amely keretében kifejezetten sok óvodai, iskolai, középiskolai szemléletformáló programot és eszközt biztosítottunk.
* Az EU-s FoodWave pályázat keretében kerületi középiskolásoknak biztosítottunk színes, fenntartható élelmezéssel kapcsolatos élményprogramot.
* A szemetelés megelőzésére felhívó plakátkampányt folytattunk közterületi felületeken.
* A komposztálás népszerűsítésére közterületi fotókiállítás nyílt.
* A Klauzál tér megújításával kapcsolatosan több lakossági fórum is megrendezésre került.
* A köztereknek parkolás helyett alternatív közösségi célú használatát népszerűsítő kerületi programként kiemelendő a Parking Day és a fővárosi Új körút program, melyek a Kis Távolságok Városa Alapítvány partnerségével, kulturális programokkal valósult meg.
* A Polgármesteri Hivatal dolgozói számára a légkondicionálók használatával és irodai energia megtakarítással kapcsolatos javaslatokat tettünk.

Kérem a tisztelt Képviselő-testületet az előterjesztés megtárgyalására és az alábbi határozat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének  …/2023. (V.17.) határozata Budapest Főváros VII. kerület Erzsébetváros Önkormányzata Környezetvédelmi és Fenntarthatósági Program (2018-tól 2023-ig előirányzott) részfeladatainak 2022. évi teljesítéséről szóló beszámoló elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy elfogadja a Budapest Főváros VII. kerület Erzsébetváros Önkormányzata Környezetvédelmi Fenntarthatósági Program (2018-től 2023-ig előirányzott) részfeladatainak 2022. évi teljesítéséről szóló beszámolót.

**Felelős:** Niedermüller Péter polgármester

**Határidő:** azonnal

Budapest, 2023. április 27.

Tóth Csaba

Klímavédelmi és Fenntarthatósági Kabinet vezetője

Előterjesztés melléklete: Környezetvédelmi Fenntarthatósági Program, Budapest Főváros VII. kerület, 2018 – 2023

151/2019. sz. KT határozat